b'\n_START_ARTICLE_\nRobert Zorec\n_START_SECTION_\n\xc5\xbdivljenje in delo\n_START_PARAGRAPH_\nPo osnovni \xc5\xa1oli v Piranu in gimnaziji v Kopru se je 1976 vpisal v Ljubljani na \xc5\xa1tudij biologije na Biotehni\xc5\xa1ki fakulteti, kjer je leta 1981 diplomiral in 1986 doktoriral na ljubljanski Medicinski fakulteti. Strokovno se je izpopolnjeval v Zdru\xc5\xbeenem kraljestvu (1983-1985) na oddelku za fiziologijo Medicinske fakultete v Newcastlu upon Tyne in 1987-1988 v Cambridgeu._NEWLINE_Leta 1983 se je zaposlil na ljubljanski MF; leta 1997 je bil izvoljen v naziv redni profesor za patolo\xc5\xa1ko fiziologijo. Leta 1991 je prevzel vodenje laboratorija za nevroendrokrinologijo. Njegovo raziskovalno podro\xc4\x8dje je molekularna fiziologija in patofiziologija celice; uvedel je nove elektrofiziolo\xc5\xa1ke metode za meritve membranske kapacitete in molekularne metode za raziskave nevroendokrinih rastlinskih in drugih celic. \xc5\xa0e posebej se posve\xc4\x8da prou\xc4\x8devanju molekularnih mehanizmov uravnavne eksocitoze, homeostaze kalcija in mehanizmov ionskega transporta skozi celi\xc4\x8dno menbrano. _NEWLINE_Zorec navaja (od leta 1984) v svoji bibliografiji preko 80 znanstvenih del, ki so napisana v svetovnih jezikih in objavljena v vodilnih mednarodnih revijah, vklju\xc4\x8dno z uglednimi revijami Nature, Trends in drugih. Poleg tega je objavil tudi ve\xc4\x8d del v slovenskem jeziku v doma\xc4\x8dih revijah. Po \xc5\xa1tevilu citatov je eden od mednarodno najbolj upo\xc5\xa1tevanih znanstvenikov s podro\xc4\x8dja biotehni\xc4\x8dnih in biomedicinskih ved v Sloveniji. Za svoje znanstveno delo je prejel Kidri\xc4\x8devo nagrado (1991). Pri \xc5\xa1tevilnih mednarodnih in doma\xc4\x8dih projektih je sodelavec ali vodja, povabljen je bil kot predavatelj na razli\xc4\x8dne ustanove. Deloval je kot mentor devetim doktorskim \xc5\xa1tudentom. Leta 1997 je prejel dr\xc5\xbeavno nagrado Republike Slovenije za vrhunske dose\xc5\xbeke v znanosti. Od leta 2001 do 2003 je bil predsednik Prirodoslovnega dru\xc5\xa1tva Slovenije._NEWLINE_Zorec je bil leta 2001 izvoljen za izrednega \xc4\x8dlana SAZU, 2007 za rednega \xc4\x8dlana, tajnik IV. razreda za naravoslovne vede je bil od 2013 do 2017, ko je postal podpredsednik SAZU. Od 27. aprila 2007 je \xc4\x8dlan sekcije za fiziologijo in medicino ustanove Academia Europaea, s sede\xc5\xbeem v Londonu.'